Viktor Lang

Viktor Axel Lang (s. 22. huhtikuuta 1995 Linköping, Ruotsi) on ruotsalainen jääkiekkopuolustaja, joka pelaa kotimaansa toiseksi korkeimmalla sarjatasolla HockeyAllsvenskan-joukkue BIK Karlskogassa.
Ura.
Seuraura.
Langin kasvattajaseura on Arvika HC. Hän siirtyi juniorina sittemmin Viking HC:hen, josta Lang siirtyi 16-vuotiaana kaudeksi 2011–2012 Boforsin organisaatioon. Kaudeksi 2012–2013 seuran nimeksi vaihtui BIK Karlskoga, jonka J18-joukkueen varakapteenina hän toimi. Kaudella 2013–2014 Lang debytoi seuran miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa hän pelasi tulokaskaudellaan 39 runkosarjaottelua tehden yhden syöttöpisteen ja kaksi pudotuspeliottelua ilman tehopisteitä.
Lang pelasi Karlskogan Allsvenskan-joukkueessa kuusi peräkkäistä kautta, joista viimeisin kausi 2018–2019 jäi vain 13 ottelun mittaiseksi aivotärähdyksen vuoksi. Elokuussa 2019 Lang siirtyi tryoutille Tšekin toiseksi korkeimmalle sarjatasolle 1. česká hokejová ligan Piráti Chomutoviin. Noin kaksi viikkoa myöhemmin hän sai joukkueeseen kauden 2019–2020 kattavan sopimuksen. Lang oli viidellä osumallaan joukkueen eniten maaleja tehnyt puolustaja Dušan Žovinecin kanssa ja hän teki runkosarjassa kaikkiaan 17 tehopistettä.
Kaudeksi 2020–2021 Lang siirtyi vuoden mittaisella sopimuksella Tšekin pääsarjatasolle Extraliga-joukkue HC Plzeňin riveihin. Hän teki miesten pääsarjadebyyttinsä runkosarjan avauskierroksella 18. syyskuuta 2020 HC Sparta Prahaa vastaan. Lang merkittiin Plzeňin kakkospuolustajapariin Matěj Stříteskýn viereen. Hän sai ottelussa jääaikaa 19.02 minuuttia, josta alivoimalla 4.22 minuuttia, mikä oli eniten koko joukkueesta. Lang sai ottelussa myös kakkossyöttöpisteen Petr Kodýtekin tekemään maaliin ja hän keräsi yhden kahden minuutin jäähyn estämisestä. Pääsarjauransa ensimmäisen ja kauden ainoaksi jääneen maalinsa Lang teki 2. maaliskuuta 2021 Berani Zlíniä vastaan. Hän keräsi Plzeňin 7–0-voittoon päättyneessä ottelussa teholukeman +3. Kaikkiaan Lang pelasi kauden aikana 43 runkosarjaottelua tehopistein 1+8=9 ja kolme pudotuspeliottelua ilman tehopisteitä. Helmikuussa 2021 hän teki seuran kanssa vuoden mittaisen jatkosopimuksen. Kausi 2021–2022 Langilla jäi loukkaantumisen vuoksi vain 17 ottelun mittaiseksi.
Lang palasi kaudeksi 2022–2023 vuoden mittaisella sopimuksella kotimaahansa ja hän siirtyi vuoden mittaisella sopimuksella Allsvenskan-joukkue Södertäljeen. Kaudeksi 2023–2024 Lang palasi vuoden mittaisella sopimuksella samassa sarjassa pelaavaan BIK Karlskogaan. Pudotuspeleissä hän jakoi lukemalla +5 joukkueen sisäisen tehotilaston voiton Eskild Bakke Olsenin, Jesper Kokkosen ja Wilhelm Westlundin kanssa.
Kaudeksi 2024–2025 Lang siirtyi 1+1-vuotisella sopimuksella SM-liigajoukkue Vaasan Sportiin. Hänen kautensa jäi loukkaantumisten vuoksi kuitenkin vain 24 runkosarjaottelun mittaiseksi ja se päättyi tammikuussa 2025. Kauden jälkeen huhtikuussa seura tiedotti, että Langin sopimuksessa ollutta optiota ei käytetä.
Lang palasi kaudeksi 2025–2026 kaksivuotisella sopimuksella BIK Karlskogan Allsvenskan-joukkueeseen.
Maajoukkueura.
Lang on pelannut neljä nuorten maaottelua.
Pelityyli.
Langin entisen seuran Sportin apuvalmentaja Janne Grönvallin mukaan Lang on hyvä alivoimapelaaja, joka pystyy antamaan helpon ensimmäisen syötön. Grönvallin mukaan hän on kaikin puolin työteliäs ja energinen joukkuepelaaja.
Muuta.
Langin pikkuveli Oskar on Ruotsin maajoukkuehyökkääjä, joka pelaa SHL-joukkue Leksandissa.